SKRIFTLIG FORESPØRGSEL E-0126/00

af Carmen Cerdeira Morterero (PSE) til Kommissionen

(27. januar 2000)

Om: Forsinkelser i Madrid-Barajas lufthavn

Sammenslutningen af Europæiske Luftfartsselskaber (AEA) har for nylig offentliggjort oplysninger for driften af de vigtigste europæiske lufthavne i tredje kvartal 1999. Konklusionerne er sønderlemmende for lufthavnen i Madrid, som i negativ henseende kun overgås af lufthavnen i Barcelona og Malpensa-lufthavnen i Milano. Ifølge disse oplysninger starter over halvdelen af flyene med forsinkelse fra Barajas (51,9 %), og den gennemsnitlige forsinkelse er på 43 minutter. Situationen for de fly, der lander, er ikke bedre, eftersom 47,7 % er forsinkede, og den gennemsnitlige ventetid er på 45 minutter.

Undersøgelsen omfatter også årsagerne til forsinkelserne, og her ser man klart lufthavnens ansvar, idet kun 16 % skyldes forsinkelser i andre lufthavne, medens lufthavnens egen flyvekontroltjeneste samt losning og klargøring af fly på jorden tilsammen tegner sig for 31,5 %. Kort sagt, oplysningerne viser, at der er en dårlig situation i Barajas, og at årsagerne hertil ligger hos lufthavnen selv.

Hvilke foranstaltninger kan Kommissionen i betragtning af disse oplysninger og Kommissionens ønske om at få europæisk indre luftrum, som kommissær de Palacio personligt har givet udtryk for:

- træffe for at forbedre situationen i de europæiske lufthavne?

- Foreligger der noget initiativ hertil fra Kommissionens side?

Svar afgivet på Kommissionens vegne af Loyola de Palacio

(20. marts 2000)

Kommissionen er enig i, at situationen med hensyn til forsinkelser i lufttrafikken og overbelastning af luftrummet er blevet så uholdbar, at der meget snart må træffes drastiske forholdsregler.

Kommissionen fører ikke statistik over forsinkelser i lufthavne. Punktlighedsrapporten for tredje kvartal 1999 fra Sammenslutningen af Europæiske Luftfartsselskaber viser imidlertid, at der i mange europæiske lufthavne er tale om meget betydelige forsinkelser.

Hvad angår forsinkelser, der kan tilskrives flyvekontroltjenesten, har Eurocontrol's centrale lufttrafikreguleringsenhed (CFMU) gjort opmærksom på, at der var problemer i december, hvor flyforsinkelserne i Spanien var større end i andre lande som f.eks. Nederlandene, Frankrig og Schweiz. Dette skyldtes personalemangel og dårlige vejrforhold (hovedsagelig tåge). Situationen har senere forbedret sig væsentlig, og forsinkelserne i Madrid lufthavn i januar var mindsket med over halvdelen i forhold til december. Barajas er således ikke længere den værste lufthavn i Europa, hvad forsinkelser angår.

Med hensyn til de foranstaltninger, Kommissionen kunne træffe for at forbedre situationen i de europæiske lufthavne, skal det nævnes, at den d. 1. december 1999 vedtog en meddelelse om skabelse af et fælles europæisk luftrum, hvori den analyserer årsagerne til denne situation og anbefaler en række foranstaltninger på såvel nationalt som EU-plan.

Endvidere er der oprettet en gruppe på højt niveau, som nærmere skal undersøge problemerne i forbindelse med forsinkelserne i lufttrafikken, og hvis formand er Kommissionens næstformand med ansvar for energi og transport. Gruppen skal have afsluttet sit arbejde i juni 2000, og Kommissionen vil holde Rådet og Parlamentet underrettet om resultaterne.